Im Joor 2000 hen no 66 Ortschafte e romanischi Mehrheit gha, un in 32 wytri isch s Romanisch no für mindeschtens 20% d Haupt- oder Umgangssprooch gsi[11]. Insgsamt isch s Romanisch nooch de Volchszäälig vo 2000 im TR für 24'016 Persone d Sprooch gsi, wo si am beschte hen chönne; des sin 32,8%[12]. Im Verglyych hen im Joor 1880 35'742 Lüt ihri Muettersprooch als Romanisch aagee, des sin 85,9% vo de Bevölcherig vum TR gsi[13]. De Aadeil vo Romanischsprecher isch aber regional arg verschide. So isch es im Inn un in de Surselva no für 73,7% bzw 70,1% d Umgangssprooch, im Hinterrhy aber numme für 24,2%[14]. Innerhalb vo denne Bezirk gits deno wiider groossi Unterschid.